მანიგი

მანიგი ან მანი (ხანდახან უწოდებენ ვულფმერსაც; გ. 6 იანვარი, 1066) — ინგლისელი ბერი და მხატვარი, რომელიც, 1044 წელს, ივშამის აბატი გახდა. 1058 წელს დამბლა დაეცა და პოზიციიდან გადადგა.
ადრეული მოღვაწეობა
იქიდან გამომდინარე, რომ მას ორი სახელი ჰქონდა (დანიური: მანი; ინგლისური: ვულფმერი;), სავარაუდოდ, მისი მშობლები სხვადასხვა ეროვნებისანი უნდა ყოფილიყვნენ. ნაშრომზე, „Chronicon Abbatiae de Evesham“ („ევშამის სააბატოს ქრონიკები“), დაყრდნობით, მანი ნიჭიერი მომღერალი, მწერალი, მხატვარი და ოქრომჭედელი იყო. აბატ ელფვერდის დროს ის უკვე ბერად იყო აღკვეცილი. ამ პერიოდისათვის ივშამი მაღალხარისხოვანი, ილუსტრირებული, ოქროთი შემკული ხელნაწერების წარმოების ერთ-ერთი ცენტრი გახდა. ამ ნაშრომების დამზადებას მანიგი უწევდა მეთვალყურეობას. მისი ხელმძღვანელობით დამზადდა ახალი ოქრო-ვერცხლის ლუსკუმა ეგვინის, სააბატოს დამაარსებლის წმინდა ნაწილებისათვის. წმინდა ნაწილები ახალ საცავში 1040 წლის 10 სექტემბერს გადააბრძანეს. 
აბატი
აბატად აირჩიეს ელფვერდის გარდაცვალებიდან სამ კვირაში, რაც იმაზე მეტყველებს, რომ მანიგი მის სიკვდილამდეც მემკვიდრე აბატად მოიაზრებოდა. აკურთხეს 1044 წლის 10 აგვისტოს, ედუარდ აღმსარებლის თანხმობის მიღების შემდეგ.

აბატობას მანიგის, როგორც შემოქმედის, კარიერისათვის ხელი არ შეუშლია. მან განაგრძო ილუსტრირებული ხელნაწერების დამზადება და უხელმძღვანელა ოდულფისა და კრედანის წმინდა ნაწილებისათვის ლუსკუმების დამზადებას. ახლიდან ააშენა სააბატოს ეკლესია და გააფართოვა ის. ახალი ეკლესია 1054 წლის 10 ოქტომბერს ლიჩფილდის ეპისკოპოსმა, ლეოფვინმა აკურთხა.

1058 წელს აბატს დამბლა დაეცა, რამაც ის აიძულა, გადამდგარიყო. მის მემკვიდრედ აირჩა ეთელვიგი, სააბატოს პრიორი და მანიგის მრჩეველი იურიდიულ და ადმინისტრაციულ საკითხებში. მანიგმა დარჩენილი ცხოვრება ივშამში გაატარა და გარდაიცვალა 6 იანვარს, 1066 წელს.
ლიტერატურა


სქოლიო

კატეგორია:გარდაცვლილი 1066
კატეგორია:ივშამის აბატები